CELEX: 32021D2188
Language: ro
Date: 2021-12-09 00:00:00
Title: Decizia de punere în aplicare (UE) 2021/2188 a Comisiei din 9 decembrie 2021 de stabilire, în scopul de a facilita exercitarea dreptului la liberă circulație pe teritoriul Uniunii, a echivalenței certificatelor privind COVID-19 eliberate de Emiratele Arabe Unite cu certificatele eliberate în conformitate cu Regulamentul (UE) 2021/953 al Parlamentului European și al Consiliului (Text cu relevanță pentru SEE)

10.12.2021   
               
               
                  RO
               
               
                  Jurnalul Oficial al Uniunii Europene
               
               
                  LI 443/4
               
            
         DECIZIA DE PUNERE ÎN APLICARE (UE) 2021/2188 A COMISIEI
         din 9 decembrie 2021
         de stabilire, în scopul de a facilita exercitarea dreptului la liberă circulație pe teritoriul Uniunii, a echivalenței certificatelor privind COVID-19 eliberate de Emiratele Arabe Unite cu certificatele eliberate în conformitate cu Regulamentul (UE) 2021/953 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/953 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) pentru a facilita libera circulație pe durata pandemiei de COVID-19 (1), în special articolul 8 alineatul (2),
         întrucât:
         
                     (1)
                  
                  
                     Regulamentul (UE) 2021/953 stabilește cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 („certificatul digital al UE privind COVID”) cu scopul de a facilita exercitarea de către deținătorii acestora a dreptului lor la liberă circulație pe durata pandemiei de COVID-19. De asemenea, acesta contribuie la facilitarea eliminării treptate și în mod coordonat a restricțiilor privind libera circulație instituite de statele membre, în conformitate cu dreptul Uniunii, pentru a limita răspândirea SARS-CoV-2.
                  
               
                     (2)
                  
                  
                     Regulamentul (UE) 2021/953 permite acceptarea certificatelor privind COVID-19 eliberate de țări terțe cetățenilor Uniunii și membrilor familiilor acestora în cazul în care Comisia constată că respectivele certificate privind COVID-19 sunt eliberate în conformitate cu standarde care trebuie considerate echivalente cu cele stabilite în temeiul acestui regulament. În plus, în conformitate cu Regulamentul (UE) 2021/954 al Parlamentului European și al Consiliului (2), statele membre trebuie să aplice normele prevăzute în Regulamentul (UE) 2021/953 resortisanților țărilor terțe care nu intră în domeniul de aplicare al acestui regulament, dar care se află în situație de ședere legală sau care își au reședința legală pe teritoriul lor și care au dreptul de a călători în alte state membre în conformitate cu dreptul Uniunii. Prin urmare, orice constatare privind echivalența prevăzută în prezenta decizie ar trebui să se aplice certificatelor de vaccinare și de testare împotriva COVID-19 eliberate de Emiratele Arabe Unite cetățenilor Uniunii și membrilor familiilor acestora. În mod similar, pe baza Regulamentului (UE) 2021/954, astfel de constatări privind echivalența ar trebui să se aplice, de asemenea, certificatelor de vaccinare și testare împotriva COVID-19 eliberate de Emiratele Arabe Unite resortisanților țărilor terțe care se află în situație de ședere legală sau care își au reședința legală pe teritoriul statelor membre, în condițiile prevăzute în acest regulament.
                  
               
                     (3)
                  
                  
                     La 16 septembrie 2021, Emiratele Arabe Unite au furnizat Comisiei informații detaliate cu privire la eliberarea de certificate interoperabile de vaccinare și testare împotriva COVID-19 în cadrul sistemului denumit „Alhosn EU Pass”. Emiratele Arabe Unite au informat Comisia că, în opinia lor, certificatele lor privind COVID-19 sunt eliberate în conformitate cu un standard și cu un sistem tehnologic care sunt interoperabile cu cadrul de încredere instituit prin Regulamentul (UE) 2021/953 și care permit verificarea autenticității, a valabilității și a integrității certificatelor. În acest sens, Emiratele Arabe Unite au informat Comisia că certificatele privind COVID-19 eliberate de Emiratele Arabe Unite în conformitate cu sistemul „Alhosn EU Pass” conțin datele prevăzute în anexa la Regulamentul (UE) 2021/953.
                  
               
                     (4)
                  
                  
                     Emiratele Arabe Unite au informat, de asemenea, Comisia că acceptă certificatele de vaccinare și testare eliberate de statele membre și țările SEE în conformitate cu Regulamentul (UE) 2021/953.
                  
               
                     (5)
                  
                  
                     La 20 octombrie 2021, în urma unei cereri formulate de Emiratele Arabe Unite, Comisia a efectuat teste tehnice care au demonstrat că certificatele de vaccinare și testare împotriva COVID-19 sunt eliberate de Emiratele Arabe Unite în conformitate cu un sistem denumit „Alhosn EU Pass” care este interoperabil cu cadrul de încredere instituit prin Regulamentul (UE) 2021/953 și care permite verificarea autenticității, a valabilității și a integrității certificatelor. Comisia a confirmat, de asemenea, că certificatele de vaccinare și testare împotriva COVID-19 eliberate de Emiratele Arabe Unite în conformitate cu sistemul „Alhosn EU Pass” conțin datele necesare.
                  
               
                     (6)
                  
                  
                     În plus, Emiratele Arabe Unite au informat Comisia că eliberează certificate de vaccinare interoperabile pentru vaccinurile împotriva COVID-19. Acestea includ în prezent Comirnaty, Spikevax, Covishield, COVID-19 Vaccine Janssen, NVX-CoV2373, Sputnik V, WIBP-CorV, BBIBP-CorV, Hayat-Vax și CoronaVac.
                  
               
                     (7)
                  
                  
                     De asemenea, Emiratele Arabe Unite au informat Comisia că eliberează certificate de testare interoperabile numai pentru testele de amplificare a acidului nucleic, nu și pentru testele antigenice rapide.
                  
               
                     (8)
                  
                  
                     În plus, Emiratele Arabe Unite au informat Comisia că nu vor elibera certificate de vindecare interoperabile.
                  
               
                     (9)
                  
                  
                     De asemenea, Emiratele Arabe Unite au informat Comisia că, atunci când certificatele sunt verificate în Emiratele Arabe Unite, datele cu caracter personal incluse în certificate sunt prelucrate numai pentru a verifica și confirma vaccinarea și rezultatul testului deținătorului certificatului și nu vor fi păstrate ulterior.
                  
               
                     (10)
                  
                  
                     Prin urmare, sunt întrunite elementele necesare pentru a stabili că certificatele privind COVID-19 eliberate de Emiratele Arabe Unite în conformitate cu sistemul „Alhosn EU Pass” trebuie să fie considerate echivalente cu cele eliberate în conformitate cu Regulamentul (UE) 2021/953.
                  
               
                     (11)
                  
                  
                     În consecință, certificatele privind COVID-19 eliberate de Emiratele Arabe Unite în conformitate cu sistemul „Alhosn EU Pass” ar trebui să fie acceptate în condițiile menționate la articolul 5 alineatul (5) și la articolul 6 alineatul (5) din Regulamentul (UE) 2021/953.
                  
               
                     (12)
                  
                  
                     Pentru ca prezenta decizie să fie operațională, Emiratele Arabe Unite ar trebui să fie conectate la cadrul de încredere al UE pentru certificatele digitale privind COVID instituit prin Regulamentul (UE) 2021/953.
                  
               
                     (13)
                  
                  
                     Pentru a proteja interesele Uniunii, în special în domeniul sănătății publice, Comisia poate face uz de competențele sale pentru a suspenda aplicarea prezentei decizii sau pentru a o abroga dacă nu mai sunt îndeplinite condițiile prevăzute la articolul 8 alineatul (2) din Regulamentul (UE) 2021/953.
                  
               
                     (14)
                  
                  
                     Având în vedere necesitatea de a conecta cât mai rapid cu putință Emiratele Arabe Unite la cadrul de încredere pentru certificatul digital al UE privind COVID instituit prin Regulamentul (UE) 2021/953, prezenta decizie ar trebui să intre în vigoare la data publicării în Jurnalul Oficial al Uniunii Europene.
                  
               
                     (15)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 14 din Regulamentul (UE) 2021/953,
                  
               ADOPTĂ PREZENTA DECIZIE:
         
            Articolul 1
            Certificatele de vaccinare și testare împotriva COVID-19 eliberate de Emiratele Arabe Unite în conformitate cu sistemul „Alhosn EU Pass” sunt considerate, în scopul de a facilita exercitarea dreptului la liberă circulație în cadrul Uniunii, ca fiind echivalente cu cele eliberate în conformitate cu Regulamentul (UE) 2021/953.
         
         
            Articolul 2
            Emiratele Arabe Unite sunt conectate la cadrul de încredere pentru certificatul digital al UE privind COVID instituit prin Regulamentul (UE) 2021/953.
         
         
            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 9 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 211, 15.6.2021, p. 1.
         
            (2)  Regulamentul (UE) 2021/954 al Parlamentului European și al Consiliului din 14 iunie 2021 privind cadrul pentru eliberarea, verificarea și acceptarea certificatelor interoperabile de vaccinare, testare și vindecare de COVID-19 (certificatul digital al UE privind COVID) referitor la resortisanții țărilor terțe aflați în situație de ședere legală sau care au reședință legală pe teritoriul statelor membre, pe durata pandemiei de COVID-19 (JO L 211, 15.6.2021, p. 24).